Imtella' Diċembru 14, 2021 Rapport: Adrian Spiteri Imniedi 'blueprint' għat-tħaddir fiż-żoni urbani bil-għan li l-ippjanar jimxi lejn kunċetti aktar ekoloġiċi intiżi biex jibbenefikaw iktar l-ambjent, is-saħħa, u l-ekonomija tagħna, fl-isfond tal-isfidi klimatiċi ta' pajjiżna. Dan intqal mill-Ministru għall-Ambjent, it-Tibdil fil-Klima u l-Ippjanar, Aaron Farrugia, f'konferenza li matulha tħabbar ukoll li se jiġi ppubblikat protokoll għaż-żamma tas-siġar. It-titjib tal-ambjent tal-gżejjer Maltin, mill-bini sal-ispazji ħodor madwar il-pajjiż, kienet it-tema tal-konferenza Greening our Grey, li ġabet flimkien diversi entitajiet tal-Gvern li jaħdmu fil-qasam tal-ambjent u l-ippjanar. Fil-ftuħ tal-konferenza, il-Ministru Aaron Farrugia qal li l-fond tal-ippjanar jeħtieġ bidla fil-mod li bih jinġabru l-flus minħabba nuqqasijiet fl-ippjanar u l-mod li bih jitqassmu dawn l-istess flus. Ħabbar ukoll li fl-interess tal-ambjent Malti, hemm bżonn li tiġi indirizzata l-frammentazzjoni bejn l-entitajiet tal-Gvern fil-qasam tal-ambjent, bi pjan ta' kollaborazzjoni li jwassal għat-twaqqif ta' struttura ġdida għall-imsieħba ewlenin biex tissorvelja l-implimentazzjoni ta' blueprint għat-tħaddir fiż-żoni urbani. "Issa wasal iż-żmien illi l-framentazzjoni li hemm fil-pajjiż, anki bejn entitajiet differenti, tingħaqad taħt 'blueprint' ċara biex nieħdu l-pajjiż għaż-żmien li ġej. Dawn huma spazji ħodor miftuħa li għandna bżonn flimkien mal-istakeholders kollha, mal-Kunsilli Lokali, reġjuni, u entitajiet governattivi, biex b'hekk il-pajjiż nagħtuh wiċċ ieħor." Waqt il-konferenza, Dr Antoine Zammit mill-fakultà tal-ambjent mibni, qal li l-investiment fl-infrastruttura l-ħadra għandu jingħata importanza fl-istadju tal-ippjanar, u mhux jitħalla għall-aħħar u żied li l-pajjiż għandu bżonn pjan ta' 10 snin għat-tħaddir tal-ispazji urbani tal-pajjiż. "Għamilna ħafna snin neċessarjament niffukaw fuq l-infrastruttura l-griża, kellna bżonn niżviluppaw, kellna bżonn sistema ta' toroq u probabbilment il-'focus' kien l-iktar immirat għal hekk. Illum nafu li l-infrastruttura l-ħadra tista' tkun ħafna iktar effettiva għal affarijiet bħall-immanġjar tal-ilma, u anki mill-aspett estetiku, ta' saħħa, anki saħħa mentali, illum għandna iktar għarfien kif nistgħu nagħqqdu l-infrastrutturi flimkien." Dr Zammit żied jgħid li kull żona, kemm jekk kbira kif ukoll żgħira, tgħin għall-iżvilupp tal-infrastruttura l-ħadra. Qal li dan jista' jsir kemm bit-tħaddir tal-infrastruttura kif ukoll fil-ġonna tad-dajr. "Irridu wkoll niffukaw fuq 'policies' li diġà għandna u nsaħħuhom, per eżempju fejn għandna il-'front gardens' tad-djar, inkunu ċerti li jiġu sfrutatatti u mhux jispiċċaw kollha madum, jiġifieri għandna taħlita tat-tnejn." Il-konferenza kienet indirizzata wkoll minn diversi awtoritajiet fosthom, l-ERA u l-Aġenzija tal-Enerġija u l-Ilma, li enfassizzaw l-importanza li fejn jitħawlu s-siġar, jiġi aċċertat li dawn ikunu adattati għaż-żona u li jkollhom sistema għat-tisqija dejjiema. Dwar dan il-punt, il-Ministru Farrugia ħabbar li ser jiġi ppubblikat protokoll għat-tħawwil u l-manutenzjoni tas-siġar.